చేకూరి కాశయ్య

చేకూరి కాశయ్య తెలంగాణ రాష్ట్రానికి చెందిన స్వాతంత్ర్య సమరయోధుడు, రాజకీయ నాయకుడు, మాజీ ఎమ్మెల్యే. అతను కొత్తగూడెం అసెంబ్లీ నియోజకవర్గం నుండి రెండుసార్లు ఎమ్మెల్యేగా ప్రాతినిధ్యం వహించాడు.

జననం, విద్యాభాస్యం
చేకూరి కాశయ్య తెలంగాణ రాష్ట్రం, ఖమ్మం జిల్లా, ఎర్రుపాలెం మండలం, తక్కెల్లపాడు గ్రామంలో 1936లో చేకూరి నర్సయ్య, భాగ్యమ్మ దంపతులకు జన్మించాడు. అతను ప్రాథమిక విద్యాభ్యాసాన్ని స్వగ్రామంలో పూర్తిచేసి, 1951-1952లో మధిర హైస్కూల్ లో హెచ్‌ఎస్‌సీ పూర్తి చేశాడు. అతను 1956లో హైదరాబాదులోని నిజాం కళాశాలలో బీఏ పూర్తి చేశాడు.

వృత్తి జీవితం
కాశయ్య 1958 నుండి 60 వరకు కొత్తగూడెంలో ప్రభుత్వ ఉపాధ్యాయుడిగా పనిచేశాడు. 1960లో కొత్తగూడెం పంచాయతీ సమితిలో విస్తరణాధికారిగా ప్రభుత్వ ఉద్యోగం చేస్తూ 1964 మార్చిలో ఉద్యోగానికి రాజీనామా చేసి రాజకీయాల్లోకి వచ్చాడు.

రాజకీయ జీవితం
చేకూరి కాశయ్య 1964లో మరియు 1970లో కొత్తగూడెం సమితి అధ్యక్షుడిగా ఎన్నికయ్యాడు. అతను 1969లో ప్రత్యేక తెలంగాణ ఉద్యమానికి ఖమ్మం జిల్లాలో నాయకత్వం వహించాడు. 
కాశయ్య 1971 లోక్‌సభ ఎన్నికల్లో తెలంగాణ ప్రజాసమితి అభ్యర్థిగా ఖమ్మం పార్లమెంట్ స్థానం నుండి పోటీచేసి ఓడిపోయాడు. అతను 1972లో ఆంధ్రప్రదేశ్ అసెంబ్లీ ఎన్నికల్లో కొత్తగూడెం అసెంబ్లీ నియోజకవర్గం నుండి కాంగ్రెస్ పార్టీ తరపున పోటీ చేసి తొలిసారి ఎమ్మెల్యేగా గెలిచాడు. 1978లో జనతా పార్టీ తరపున పోటీ చేసి రెండవసారి ఎమ్మెల్యేగా ఎన్నికయ్యాడు. తెలుగుదేశం పార్టీ ఆవిర్భావం జరిగినప్పుడు ఎన్టీ రామారావు పిలుపు మేరకు టీడీపీలో చేరాడు. కాశయ్య 1987లో ఉమ్మడి ఖమ్మం జిల్లా పరిషత్‌కు నిర్వహించిన ప్రత్యక్ష ఎన్నికల్లో ఖమ్మం జిల్లా పరిషత్‌ చైర్మన్‌గా తెలుగుదేశం పార్టీ తరఫున పోటీచేసి కాంగ్రెస్ పార్టీ అభ్యర్థి, మాజీ మంత్రి జలగం ప్రసాదరావు పై గెలుపొందాడు. అతనును 1993లో తెలుగుదేశం పార్టీ నుంచి సస్పెండ్‌ చేశారు. పీవీ నరసింహారావు సమక్షంలో 1994లో కాంగ్రెస్‌లో చేరి సుజాత్‌నగర్‌ అసెంబ్లీ నియోజకవర్గం నుంచి శాసనసభ్యుడిగా పోటీచేసి ఓటమి పాలయ్యాడు. సుజాత్‌నగర్‌ నుండి ఓడిపోయాక అతను ప్రత్యక్ష రాజకీయాలకు దూరంగా ఉన్నాడు, తెలంగాణ ఉద్యమ సమయంలో తెలంగాణ రాష్ట్ర సమితి పార్టీలో చేరాడు.

మరణం
చేకూరి కాశయ్య అనారోగ్యంతో బాధపడుతూ హైదరాబాద్‌ లోని ఓ ప్రైవేట్‌ ఆసుపత్రిలో చికిత్స పొందుతూ 2021, మే 25న మృతి చెందాడు.

మూలాలు

ఖమ్మం జిల్లా నుండి ఎన్నికైన శాసన సభ్యులు
ఖమ్మం జిల్లా ఉద్యమకారులు
ఖమ్మం జిల్లా వ్యక్తులు
1936 జననాలు
2021 మరణాలు
ఆంధ్రప్రదేశ్ శాసన సభ్యులు (1972)